हे "देव दानादिगुणविशिष्ट "अग्ने त्वं "दिवः "पृथिव्याः द्यावापृथिव्योः सकाशात् "नः अस्मभ्यं "विश्वायुः सर्वान्नं "स्वस्ति पुत्रादि "यजथाय देवयागार्थं "धेहि प्रयच्छ । सर्वोपद्रवरहिताः सर्वान्नपुत्रयुक्ताश्च सन्तो वयं यथा यज्वानो भवेम तथास्मान् कुर्विति वाक्यशेषः । अपि च वयं "सचेमहि । हे "दस्म दर्शनीय "देव अग्ने "उरुभिः बहुभिः "शंसैः शंसनीयैः "तव संबन्धिभिः "प्रकेतैः पालनोपायप्रज्ञानैः "नः अस्मान् "उरुष्य रक्ष ।।
हे "अग्ने "सनुत्रीः संभक्त्र्यः "अस्मे अस्माकं संबन्धिन्यः "धियः स्तुतयः "सिध्राः सिद्धा निष्पन्नाः । त्वदर्थमस्माभिः कृता इत्यर्थः । "दम "आ अस्मद्यज्ञगृहे मर्यादयावस्थितस्त्वं "नित्यहोता सततं होमनिष्पादको देवानामाह्वाता वा सन् "यं मां "त्रायसे कर्मवैगुण्यात् रक्षसि "सः अहं त्वत्प्रसादात् त्वत्सायुज्यं गतः सन् "ऋतवा यज्ञवान् सत्यवान् वा स्यामिति शेषः । "रोहिदश्वः रोहित्संज्ञकाश्वः "पुरुक्षुः बह्वन्नश्च स्याम् । किंच "अस्मै ईदृग्भूताय तुभ्यं "द्युभिः दीप्तेषु "अहभिः अहःसु दिवसेषु "वामं वननीयं हविः "अस्तु ।
"द्युभिर्हितं दीप्तैराहितं "मित्रमिव स्निग्धमिव "प्रयोगं प्रयोक्तव्यं "प्रत्नं पुराणम् "ऋत्विजं होतृसंज्ञकम् । ' अग्निर्वे देवानां होतासीत् ' ( ऐ. ब्रा. २, ७; ३. १४ ) इति श्रुतेः । "अध्वरस्य यज्ञस्य "जारं समापयितारम् एवंभूतम् "अग्निमायवः यजमाना मनुष्याः "बाहुभ्याम् "अजनन्त जनितवन्तः । किंच "विक्षु मनुष्येषु । तदाकारेषु देवेष्वित्यर्थः । "होतारम् आह्वातारं "न्यसादयन्त नियमेन सादितवन्तः । देवानां यागार्थं निरूपितवन्त इत्यर्थः । ।
हे "देव द्योतमानाग्ने त्वं "दिवि द्युलोके स्थितान् "देवान् इन्द्रादीन् "स्वयम् आत्मनैव "यजस्व । "पाकः पक्तव्यप्रज्ञः "अप्रचेताः अप्रकृष्टज्ञानो मनुष्यः "ते तव किं "कृणवत् किं करोति । त्वयानधिष्ठितः किंचिदपि न जानातीत्यर्थः । किंच हे "देव त्वम् "ऋतुभिः कालविशेषैः "देवान् "यथायजः इष्टवानसि "एव एवं हे "सुजात शोभनजन्मन्नग्ने "तन्वम् आत्मानमपि "यजस्व ।।
